Kredi a rê ar person santel e oa dever ar pastor mat paëan evit pec'hejou an denved fiziet ennan. Rak-se, e kreske e bedennou hag e binnijennou; -- ne roë nemet diou pe der heur bep noz d'ar c'housked, ha c'hoaz war beseurt gwele : ar plench noaz ! Alïes e chôme daou ha tri devez hep kemer tamm, ha pa deue re zempl, eun ne-beut avalou-douar, poazet pell a vije, hag eur banne dour a oa trawalc'h evitan; ma vije digaset d'ezan eur pred boued gwelloc'h, pe eur pez dilhad, pe eun tamm arc'hant, raktal e vezent kaset d'ar beorieu. Ne ouie ket pegoulz en dije kastizet awalc'h e gorf paour; eur chaden houarn hag eur gouriz reun a zalc'he endro d'ezan; daoust da ze, en em skourjeze ken kalet ma strinke ar gwad dindan an tôliou.